Bunga-Bunga Cinta

"Bunga-bunga Cinta" (Inggeris: "Euphoric of Love" (literal); "The Flowers of Love" (translated)) ialah lagu debut nyanyian penyanyi popular Malaysia, Misha Omar mula diperkenalkan menerusi album kompilasi Pasti Hits Adnan vs Azlan dan kemudiannya dimuatkan dalam album sulung Misha berjudul Misha pada tahun 2002.
BMG Malaysia menerbitkan dua buah video muzik untuk lagu ini pada tahun 2002 dan 2003. Video yang pertama dirakamkan di Malaysia di bawah arahan Bob Hamzah dan dimuatkan dalam album karaoke pada 2003. Video rasmi lagu ini dibuat penggambarannya di Jakarta, Indonesia di bawah arahan pengarah terkenal Rizal Mantovani pada akhir tahun 2003 untuk pasaran kedua-dua negara. Ia menampilkan Misha bersama pelakon dan model terkenal Indonesia, Okan Kornelius. Video ini kemudiannya dimuatkan ke dalam akaun VEVO pada tahun 2009. Selain dua versi ini, terdapat sebuah lagi muzik video promo yang ambil daripada sedutan persembahan live Misha ketika pembukaan konsert kumpulan Westlife di Kuala Lumpur pada tahun 2002.
Video Mashup Karaoke 2002 dan 2003 dan sekali lagi dikeluarkan pada 2012 untuk versi karaoke daripada Sony Music Malaysia.
Lagu ini mula dipersembahan secara langsung kepada umum ketika Konsert Jelajah Westlife pada 30 Oktober 2002. Misha kemudian menyanyikan lagu ini untuk beberapa program TV termasuk dalam persembahan segmen artis baru terbaik di Anugerah Industri Muzik ke-10. Pada bulan September 2003, Misha menyanyikan lagu ini dan lagu "Ayu" secara mash-up bersama kumpulan V.E di Anugerah Era 2003. Rakaman secara langsung lagu tersebut diputarkan di Radio Era. Lagu ini juga dibawa bertanding ke Anugerah Muzik Asia di Festival Muzik Asia Shanghai 2003 di mana Misha memenangi anugerah utama. Misha juga membuat persembahan lagu ini buat pertama kalinya di bawah pimpinan orkestra Ramli M.S. di Anugerah Juara Lagu ke 18, juga menyaksikan Misha bergelar juara. Ia menjadi permulaan kolaborasi di antara kedua-dua mereka. Misha juga sekali lagu menyanyikan lagu ini di pentas AJL sepuluh tahun kemudian iaitu pada tahun 2013 untuk segmen pembukaan.
Ketika berlangsungnya acara Anugerah Bintang Popular Berita Harian 2003, Biduanita Negara Sharifah Aini memberi penghormatan kepada Misha dengan menyanyikan lagu ini di segmen penutup, tetapi beliau gagal mengingati lirik lagu tersebut. Misha yang turut muncul bersama Siti Nurhaliza segera membantu Sharifah mendendangkan lagu tersebut. Persembahan tersebut menjadi permulaan episod kontroversi yang panjang melibatkan ketiga-tiga penyanyi tersebut.
Misha menyampaikan lagu ini dalam kesemua konsert solonya. Lagu ini juga kali pertama dipersembahkan dengan iringan Orkestra Filharmonik Malaysia pada 9 November 2024, di Dewan Filharmonik Petronas , Kuala Lumpur di bawah pimpinan konduktor Ahmad Muriz Che Rose, dan gubahan semula oleh Ilham Subri sempena Konsert Resonance for a Reason .
Lagu ini pernah menjuarai Carta Radio Muzik selama 3 minggu dan kedudukan tertinggi di dalam Carta Era adalah di tangga kedua setelah beberapa minggu disekat oleh lagu "Kesetiaan" (Sarah) dan "Mak Minah" (Triplenoize).
Pada tahun 2014, penyanyi jazz Diandra Arjunaidi merakamkan semula lagu ini dalam susunan muzik yang lebih lembut untuk kempen Cornetto's Love .